Il-bord tad-diretturi tal-Malta Enterprise approva l-ħatra tas-Sur Kurt Farrugia bħala Kap Eżekuttiv tal-Malta Enterprise. Fi stqarrija tal-Malta Enterprise, intqal li l-ħatra tas-Sur Farrugia se tkun b’effett mill-bidu t’Awwissu wara li jirtira mill-kariga s-Sur Mario Galea. William Wait, iċ-Chairman tal-Malta Enterprise, irringrazzja lis-Sur Galea għall-karriera tiegħu ta’ 35 sena mal-Korporazzjoni, u qal li l-esperjenza li se jġib miegħu s-Sur Kurt Farrugia wara ħidma bħala Kap tal-Kommunikazzjoni tal-Gvern u Kelliem tal-Prim Ministru, se tgħin biex il-Malta Enterprise tkompli tibni fuq is-suċċessi li għamlet. Tħabbar ukoll li s-Sur Mario Galea se jibqa’ konsulent ewlieni tal-Kap Eżekuttiv il-ġdid. Intant, fi stqarrija oħra tal-Gvern, intqal li s-Sur Matthew Carbone se jkun il-Kap tal-Komunikazzjoni tal-Gvern b’effett mill-ewwel t’Awwissu.